Москватәи аԥсуа диаспора еиҿнакааз афестиваль апрограмма ибзиаӡаны иазхәыцын. Апарк иаҭаауаз асасцәа ирзеиҿкаан аԥсуа милаҭ чысқәеи, аҩқәеи, акаҳуеи ргьама абара рылшартә еиԥш аҭагылазаашьа. Иара абраҟа еизаз зегьы идырбан ԥсыуа ҵасла аҭаца дшаарго, ачараан ишьҭырхуа аныҳәаҿақәеи, ашәаҳәареи, акәашареи ацны. Москва ақалақьуаа аԥсуа культура рҽагәылархалартә еиԥш алшара бзиақәа рзаԥҵан.